b'\n_START_ARTICLE_\nMoshe Ben Nahman\n_START_SECTION_\nBiografie\n_START_PARAGRAPH_\nMoshe ben Nahman s-a n\xc4\x83scut \xc8\x99i a petrecut cea mai mare parte a vie\xc8\x9bii la Girona, \xc3\xaen Catalonia, care f\xc4\x83cea parte din Regatul Aragon._NEWLINE_El a fost nepotul de bunic al lui Itzhak ben Reuven din Barcelona \xc8\x99i v\xc4\x83r cu rabinul Yona Girondi, cu care a \xc3\xaentre\xc8\x9binut o coresponden\xc8\x9b\xc4\x83._NEWLINE_S-ar putea ca Benveniste de Porta (\xc3\x87a Porta), magistrat (baillie) al Barcelonei, s\xc4\x83 fi fost un frate al s\xc4\x83u._NEWLINE_A \xc3\xaenv\xc4\x83\xc8\x9bat la teologul Yehuda Ben Yakar, autor de Tosafot, \xc8\x99i cu Meir ben Avraham din Trinquetaille, originari din Fran\xc8\x9ba de asemenea a studiat Cabala cu Ezra sau Azriel din Girona. De asemenea a urmat studii de medicin\xc4\x83 \xc8\x99i de filozofie._NEWLINE_Din adolescen\xc8\x9b\xc4\x83 \xc8\x99i-a a c\xc3\xa2\xc8\x99tigat reputa\xc8\x9bia de \xc3\xaenv\xc4\x83\xc8\x9bat. La 16 ani a scris primele sale scrieri \xc3\xaen domeniul legii iudaice Halaha. \xc3\x8en cartea sa \xe2\x80\x9eMilhemot Hashem\xe2\x80\x9d_NEWLINE_(Razboaiele Domnului) a ap\xc4\x83rat pozi\xc8\x9biile adoptate de rabinul Alfassi \xc3\xaempotriva criticilor lui Zerahia Halevi din Girona. Aceste scrieri revelau o tendin\xc8\x9b\xc4\x83 conservatoare, un respect nem\xc4\x83rginit pentru autorit\xc4\x83\xc8\x9bile spirituale din trecut, care au caracterizat \xc8\x99i operele sale ulterioare._NEWLINE_El \xc8\x99i-a c\xc3\xa2\xc8\x99tigat o vreme existen\xc8\x9ba din practica medicinii. Ulterior el a condus o ie\xc8\x99iv\xc4\x83 la care au \xc3\xaenv\xc4\x83\xc8\x9bat c\xc3\xa2teva din somit\xc4\x83\xc8\x9bile genera\xc8\x9biei urm\xc4\x83toare de \xc3\xaenv\xc4\x83\xc8\x9ba\xc8\x9bi evrei, ca,de pild\xc4\x83, Shlomo Ben Adret (RaShbA) \xc8\x99i Aharon ben Yossef Halevi din Barcelona. Dup\xc4\x83 decesul rabinului Yona Gerondi, \xc3\xaen anul 1264 Ramban a devenit rabinul \xc8\x99ef al Cataloniei. Chiar \xc8\x99i regele Aragonului, Jaime I, se sf\xc4\x83tuia uneori cu el.\n_START_SECTION_\nAtitudinea fa\xc8\x9b\xc4\x83 de Maimonides (RaMBaM)\n_START_PARAGRAPH_\nPentru Ramban opiniile \xc3\xaenv\xc4\x83\xc8\x9ba\xc8\x9bilor Mishnei \xc8\x99i Talmudului, ca \xc8\x99i ale Gheonimilor erau \xc3\xaen afara oric\xc4\x83rei obiec\xc8\x9biuni. Cuvintele lor nu puteau fi puse la \xc3\xaendoial\xc4\x83 sau criticate._NEWLINE_\xe2\x80\x9eNoi ne \xc3\xaenchin\xc4\x83m \xc3\xaen fa\xc8\x9ba lor\xe2\x80\x9d, spunea el, \xe2\x80\x9e\xc8\x99i chiar c\xc3\xa2nd ra\xc8\x9biunea afirma\xc8\x9biilor lor nu ne este pe deplin l\xc4\x83murit\xc4\x83, noi le accept\xc4\x83m.\xe2\x80\x9d(\xe2\x80\x9eAseifat Zkenim\xe2\x80\x9d, comentariu la \xe2\x80\x9eKetubot\xe2\x80\x9d). Aceast\xc4\x83 adeziune la afirma\xc8\x9biile \xc3\xaenv\xc4\x83\xc8\x9ba\xc8\x9bilor \xe2\x80\x9edint\xc3\xa2i\xe2\x80\x9d (\xe2\x80\x9erishonim\xe2\x80\x9d) se datora poate, piet\xc4\x83\xc8\x9bii, sau influen\xc8\x9bei \xc8\x99colii de g\xc3\xa2ndire a evreilor a\xc8\x99kenazi din nordul Fran\xc8\x9bei. Se mai crede ca ea se datora \xc8\x99i unei reac\xc8\x9bii la rapida acceptare \xc3\xaen r\xc3\xa2ndurile evreilor spanioli \xc8\x99i provensali a filozofiei greco-arabe. mai ales dup\xc4\x83 difuzarea c\xc4\x83r\xc8\x9bii lui Maimonide, \xe2\x80\x9eC\xc4\x83l\xc4\x83uza r\xc4\x83t\xc4\x83ci\xc8\x9bilor\xe2\x80\x9d. Aceast\xc4\x83 lucrare d\xc4\x83duse un av\xc3\xa2nt tendin\xc8\x9bei de a da o interpretare alegoric\xc4\x83 a povestirilor Bibliei \xc8\x99i de a reduce \xc3\xaensemn\xc4\x83tatea miracolelor. Ramban s-a \xc3\xaempotrivit cu \xc3\xaenver\xc8\x99unare acestei tendin\xc8\x9be, merg\xc3\xa2nd p\xc3\xa2n\xc4\x83 la atitudinea extrem\xc4\x83, de a nu permite punerea \xc3\xaen chestiune a nici uneia din sentin\xc8\x9bele discipolilor genera\xc8\x9biei Gheonimilor._NEWLINE_\xc3\x8en jurul anului 1238 la chemarea lui Shlomo din Montpellier, care fusese excomunicat de c\xc4\x83tre adeptii lui Maimonide, Ramban a trimis o epistol\xc4\x83 c\xc4\x83tre comunit\xc4\x83\xc8\x9bile din Aragon, Navarra si Castilia, \xc3\xaen care fuseser\xc4\x83 persecuta\xc8\x9bi la r\xc3\xa2ndul lor, adversarii ideologici ai lui Shlomo din Montpellier._NEWLINE_Stima pe care o \xc3\xaemp\xc4\x83rt\xc4\x83\xc8\x99ea fa\xc8\x9b\xc4\x83 de Maimonides, \xc3\xaen ciuda dezacordului de opinii, precum \xc8\x99i caracterul s\xc4\x83u \xc3\xaenclinat spre bl\xc3\xa2nde\xc8\x9be, l-a \xc8\x9binut departe de alinierea cu tab\xc4\x83ra anti-maimonist\xc4\x83,\xc8\x99i l-au f\xc4\x83cut s\xc4\x83-\xc8\x99i asume rolul de mediator._NEWLINE_\xc3\x8entr-o scrisoare adresat\xc4\x83 rabinilor francezi, Moshe ben Nahman a atras aten\xc8\x9bia asupra virtu\xc8\x9bilor lui Maimonide, \xc8\x99i asupra faptului c\xc4\x83 opera acestuia, \xe2\x80\x9eMishne Tora\xe2\x80\x9d, codul iudaic  pe care acesta \xc3\xael redactase, nu numai c\xc4\x83 nu exprima nici o toleran\xc8\x9b\xc4\x83 \xc3\xaen interpretarea interdic\xc8\x9biilor formulate de legea iudaic\xc4\x83, ci chiar dimpotriv\xc4\x83, prevedea respectarea cu cea mai mare stricte\xc8\x9be a acestora. \xc3\x8en leg\xc4\x83tur\xc4\x83 cu \xe2\x80\x9eC\xc4\x83l\xc4\x83uza r\xc4\x83t\xc4\x83ci\xc8\x9bilor\xe2\x80\x9d a lui Maimonide, Ramban ar\xc4\x83ta ca aceasta nu se adresa unora cu credin\xc8\x9ba neabatut\xc4\x83. ci unora care fuseser\xc4\x83 r\xc4\x83t\xc4\x83ci\xc8\x9bi de influen\xc8\x9ba operelor filozofice ale unor \xc3\xaenv\xc4\x83\xc8\x9ba\xc8\x9bi ne-evrei ca Aristotel \xc8\x99i Galen. Aceasta analiz\xc4\x83 a lui Ramban a C\xc4\x83l\xc4\x83uzei r\xc4\x83t\xc4\x83ci\xc8\x9bilor nu este cu totul acceptat\xc4\x83 \xc3\xaen zilele noastre de c\xc4\x83tre speciali\xc8\x99ti._NEWLINE_\xe2\x80\x9eDac\xc4\x83 sunte\xc8\x9bi de p\xc4\x83rere c\xc4\x83 este de obliga\xc8\x9bia voastr\xc4\x83 s\xc4\x83 denun\xc8\x9ba\xc8\x9bi \xe2\x80\x9eC\xc4\x83l\xc4\x83uza\xe2\x80\x9d ca eretic\xc4\x83, de ce totu\xc8\x99i o parte din publicul vostru este reticent\xc4\x83 \xc8\x99i pare s\xc4\x83 regrete aceasta? Este corect ca \xc3\xaen asemenea chestiuni s\xc4\x83 se procedeze \xc3\xaentr-un mod capricios, azi a\xc8\x99a \xc8\x99i m\xc3\xa2ine altfel? _NEWLINE_\xe2\x80\x9d _NEWLINE_Pentru a reconcilia cele dou\xc4\x83 tabere, Moshe Ben Nahman a propus revocarea boicotului lansat \xc3\xaempotriva por\xc8\x9biunii filozofice a Codului \xe2\x80\x9eMishne Tora\xe2\x80\x9d, dar, in schimb, s\xc4\x83 fie men\xc8\x9binut\xc4\x83 \xc8\x99i chiar \xc3\xaent\xc4\x83rite, pe de o parte, interdic\xc8\x9bia studierii C\xc4\x83l\xc4\x83uzei r\xc4\x83t\xc4\x83ci\xc8\x9bilor, precum \xc8\x99i sanc\xc8\x9bionarea celor care resping intrerpret\xc4\x83rile alegorice ale Bibliei. Acest compromis, care ar fi putut pune cap\xc4\x83t disputelor, a fost respins de ambele tab\xc4\x83re, in ciuda prestigiului c\xc4\x83rturarului._NEWLINE_\xc3\x8en 1263 Moshe ben Nahman a fost silit s\xc4\x83 apar\xc4\x83 ca reprezentant al iudaismului la disputa religioas\xc4\x83 public\xc4\x83 iudeo-cre\xc8\x99tin\xc4\x83 organizat\xc4\x83 de biseric\xc4\x83 la Barcelona cu apostatul Paulus Christianus, care a reprezentat punctul de vedere al bisericii catolice. Polemica a avut loc \xc3\xaen prezen\xc8\x9ba regelui Jaime \xc8\x99i a inchizitorului Regatului._NEWLINE_Deoarece vederile exprimate de Ramban \xc3\xaen aceast\xc4\x83 disput\xc4\x83 au fost interpretate ca blasfemie contra cre\xc8\x99tinismului, \xc3\xaen 1267 rabinul a fost nevoit s\xc4\x83 p\xc4\x83r\xc4\x83seasc\xc4\x83 regatul._NEWLINE_Moshe Ben Nahman a avut 4 fii: Nahman, Shlom\xc3\xb3, Yossef \xc8\x99i Yehud\xc3\xa1. precum \xc8\x99i c\xc3\xa2teva fete, al c\xc4\x83ror nume nu se mai \xc8\x99tie.\n_START_SECTION_\nIggeret ha-Kodesh\n_START_PARAGRAPH_\nLui Ramban i se atribuie o carte numit\xc4\x83 \xe2\x80\x9eIggeret Hakodesh\xe2\x80\x9d (Epistola sfin\xc8\x9beniei) care se ocupa de probleme legate de c\xc4\x83s\xc4\x83torie, sfin\xc8\x9benie \xc8\x99i rela\xc8\x9bii sexuale, \xc8\x99i care fusese d\xc4\x83ruit\xc4\x83 unuia din fiii s\xc4\x83i la nunta acestuia. \xc3\x8en aceasta epistol\xc4\x83, Ramban \xc3\xael critic\xc4\x83 pe Maimonide pentru a fi stigmatizat natura sexual\xc4\x83 a omului ca ceva negativ. \xc3\x8en concep\xc8\x9bia sa, corpul cu toate func\xc8\x9biile sale sunt crea\xc8\x9bia lui Dumnezeu, este sf\xc3\xa2nt \xc8\x99i nici una din pulsiunile \xc8\x99i actele sexuale \xe2\x80\x9enormale\xe2\x80\x9d nu pot fi privite ca negative.\n_START_SECTION_\nVederile lui Ramban despre moarte, doliu \xc8\x99i \xc3\xaenviere\n_START_PARAGRAPH_\n\xc3\x8en scrierea sa Torat Haadam, \xc3\xaenchinat\xc4\x83 riturilor de doliu, obiceiurilor de \xc3\xaenmorm\xc3\xa2ntare, Moshe ben Nahman critic\xc4\x83 pe acei g\xc3\xa2nditori care t\xc3\xa2njeau spre  indiferen\xc8\x9ba fa\xc8\x9b\xc4\x83 de pl\xc4\x83ceri \xc8\x99i durere. Aceasta era dup\xc4\x83 el, \xc3\xaempotriva Legii, care cere omului s\xc4\x83 se bucure \xc3\xaen zilele de bucurie \xc8\x99i s\xc4\x83 pl\xc3\xa2ng\xc4\x83 \xc3\xaen zilele de doliu. Ultimul capitol , intitulat Shaar hagmul dezbate asupra r\xc4\x83spl\xc4\x83\xc8\x9bii \xc8\x99i pedepsei, asupra \xc3\xaenvierii \xc8\x99i a unor subiecte asem\xc4\x83n\xc4\x83toare. El ia \xc3\xaen r\xc3\xaes pe acei filozofi care pretind cunoa\xc8\x99terea esen\xc8\x9bei lui Dumnezeu \xc8\x99i a \xc3\xaengerilor, pe c\xc3\xa2nd \xc3\xaens\xc4\x83\xc8\x99i compozi\xc8\x9bia propriului lor corp le este necunoscut\xc4\x83._NEWLINE_Pentru Ramban revela\xc8\x9bia divin\xc4\x83 este cea mai bun\xc4\x83 c\xc4\x83l\xc4\x83uz\xc4\x83 \xc3\xaen toate aceste probleme \xc8\x99i continu\xc4\x83 cu prezentarea concep\xc8\x9biei iudaice despre via\xc8\x9ba de apoi. El sus\xc8\x9bine c\xc4\x83 Dumnezeu este eminamente drept, \xc8\x99i c\xc4\x83 trebuie s\xc4\x83 existe r\xc4\x83splat\xc4\x83 \xc8\x99i pedeaps\xc4\x83. Aceasta r\xc4\x83splat\xc4\x83 \xc8\x99i pedeaps\xc4\x83 trebuie s\xc4\x83 se aplice \xc3\xaen lumea cealalt\xc4\x83, pentru ca binele \xc8\x99i r\xc4\x83ul \xc3\xaen lumea noastr\xc4\x83 sunt relative \xc8\x99i trec\xc4\x83toare._NEWLINE_\xc3\x8en afar\xc4\x83 de sufletul animal, care deriv\xc4\x83 din \xe2\x80\x9eputerile supreme\xe2\x80\x9d \xc8\x99i este comun tuturor creaturilor, omule posed\xc4\x83 un suflet special. Acest suflet special, care este o emana\xc8\x9bie direct\xc4\x83 de la Dumnezeu, a existat \xc3\xaenaintea facerii lumii. Prin medierea omului, el p\xc4\x83trunde in via\xc8\x9ba material\xc4\x83; iar la descompunerea acestui mediu, el se \xc3\xaentoarce \xc3\xaen sursa lui originar\xc4\x83 sau p\xc4\x83trunde in corpul altui om. Aceast\xc4\x83 credin\xc8\x9b\xc4\x83, dup\xc4\x83 Ramban, st\xc4\x83 la r\xc4\x83d\xc4\x83cina c\xc4\x83s\xc4\x83toriei prin levirat, al c\xc4\x83rui produs - copilul, mo\xc8\x99tene\xc8\x99te nu numai numele fratelui tat\xc4\x83lui s\xc4\x83u biologic, ci \xc8\x99i sufletul acestuia, continu\xc3\xa2ndu-i existen\xc8\x9ba pe p\xc4\x83m\xc3\xa2nt._NEWLINE_\xc3\x8envierea de care vorbesc profe\xc8\x9bii, care va avea loc dupa venirea lui Mesia, se refer\xc4\x83, dup\xc4\x83 Ramban, la corp. Corpul fizic poate, sub influen\xc8\x9ba sufletului, s\xc4\x83 se transforme \xc3\xaentr-o esen\xc8\x9b\xc4\x83 at\xc3\xa2t de pur\xc4\x83, \xc3\xaenc\xc4\x83t devine etern.\n_START_SECTION_\nComentariul s\xc4\x83u la Tora\n_START_PARAGRAPH_\nComentariul lui Moshe ben Nahman la Tora, adic\xc4\x83 cele cinci c\xc4\x83r\xc8\x9bi ale lui Moise, a fost ultima sa carte, \xc8\x99i cea mai cunoscut\xc4\x83.  El citeaz\xc4\x83 \xc8\x99i critic\xc4\x83 frecvent comentariul lui Rashi, \xc8\x99i formuleaza interpret\xc4\x83ri alternative, care contrazic pe cele ale lui Rashi. El s-a decis s\xc4\x83-\xc8\x99i scrie propriul comentariu din trei motive:1/ de a satisface min\xc8\x9bile celor care studiaz\xc4\x83 Tora \xc8\x99i a le stimula interesul printr-o examinare critic\xc4\x83 a textului.2/ a justifica c\xc4\x83ile lui Dumnezeu \xc8\x99i a descoperi \xc3\xaen\xc8\x9belesurile ascunse ale cuvintelor din Scriptur\xc4\x83, \xc2\xabdeoarece \xc3\xaen Tora se afl\xc4\x83 ascunse toate tainele \xc8\x99i miracolele, \xc8\x99i \xc3\xaen comorile sale sunt pecetluite toate frumuse\xc8\x9bile \xc3\xaen\xc8\x9belepciunii\xc2\xbb3/ de a cultiva min\xc8\x9bile \xc3\xaenv\xc4\x83\xc8\x9b\xc4\x83ceilor prin explica\xc8\x9bii simple \xc8\x99i cuvinte pl\xc4\x83cute, atunci c\xc3\xa2nd ace\xc8\x99tia citesc acele pasaje ale Torei care sunt de obicei citite S\xc3\xa2mb\xc4\x83ta \xc8\x99i de s\xc4\x83rb\xc4\x83tori._NEWLINE_Comentariul lui Ramban la Cartea Facerii descrie cerul \xc8\x99i p\xc4\x83m\xc3\xa2ntul ca fiind create dintr-o substan\xc8\x9b\xc4\x83 necorporeal\xc4\x83._NEWLINE_Textul lui Ramban, \xc3\xaembin\xc3\xa2nd interpret\xc4\x83ri aggadice \xc8\x99i mistice, se baza pe un studiu filologic aprofundat \xc8\x99i original al Bibliei. Ca \xc8\x99i \xc3\xaen operele sale precedente, el atac\xc4\x83 cu vehemen\xc8\x9b\xc4\x83 pe filozofii greci clasici, mai ales pe Aristotel, \xc8\x99i  critic\xc4\x83 adesea interpret\xc4\x83rile biblice ale  lui Maimonide. _NEWLINE_De pild\xc4\x83, el  atac\xc4\x83 interpretarea lui Maimonide la versetul Facerea 18:8  _NEWLINE_\xe2\x80\x9e\xc3\x8en \xe2\x80\x9eMamar Tehiyyat Hametim\xe2\x80\x9d Maimonide califica drept stupid de-a dreptul pe oricine crede c\xc4\x83 cei trei \xc3\xaengeri care l-au vizitat cortul lui Avraham au m\xc3\xa2ncat cu adev\xc4\x83rat  \xe2\x80\x9eunt, lapte \xc8\x99i vi\xc8\x9belul\xe2\x80\x9d cu care i-a cinstit Avraham, in ciuda cuvintelor explicite ale textului. De pe o pozi\xc8\x9bie ra\xc8\x9bionalist\xc4\x83, Maimonide sus\xc8\x9binea c\xc4\x83 deoarece \xc3\xaengerii  sunt  ne\xc3\xaentrupa\xc8\x9bi, ei nu consum\xc4\x83 alimente ca oamenii, ci doar par c\xc4\x83 ar m\xc3\xa2nca, sau c\xc4\x83 Avraham ar fi avut o viziune profetic\xc4\x83 a unor \xc3\xaengeri m\xc3\xa2nc\xc3\xa2nd\xe2\x80\x9d_NEWLINE_.(dup\xc4\x83 Fred Rosner Moses Maimonides\' Treatise on Resurrection, Rowman & Littlefield 2004)_NEWLINE_afirm\xc3\xa2nd c\xc4\x83 sensul preferat de Maimonide este contrar semnifica\xc8\x9biei evidente a cuvintelor biblice \xc8\x99i c\xc4\x83 e un p\xc4\x83cat p\xc3\xa2n\xc4\x83 \xc8\x99i s\xc4\x83 ascul\xc8\x9bi a\xc8\x99a  afirma\xc8\x9bii. _NEWLINE_\xc3\x8en vreme ce Maimonide se str\xc4\x83duia s\xc4\x83 reduc\xc4\x83 miracolele din Biblie la nivelul de fenomene ale naturii, Ramban le eviden\xc8\x9biaz\xc4\x83, declar\xc3\xa2nd c\xc4\x83 nimeni nu poate \xc3\xaemp\xc4\x83rt\xc4\x83\xc8\x99i \xe2\x80\x9eTora \xc3\xaenv\xc4\x83\xc8\x9b\xc4\x83torului nostru Moise\xe2\x80\x9d, f\xc4\x83r\xc4\x83 sa cread\xc4\x83 c\xc4\x83 toate faptele noastre, individuale sau de mas\xc4\x83, sunt controlate \xc3\xaen mod miraculos \xc8\x99i nimic nu poate fi atribuit  naturii sau ordinii lumii.  _NEWLINE_Al\xc4\x83turi cu credin\xc8\x9ba \xc3\xaen minuni, Ramban mai men\xc8\x9bioneaz\xc4\x83 \xc3\xaenc\xc4\x83 alte trei credin\xc8\x9be, care reprezint\xc4\x83, dup\xc4\x83 el, principiile de credin\xc8\x9b\xc4\x83 ale iudaismului, \xc8\x99i anume:credin\xc8\x9ba \xc3\xaen crea\xc8\x9bionism, \xc3\xaen omniscien\xc8\x9ba lui Dumnezeu, \xc8\x99i providen\xc8\x9ba divin\xc4\x83.\n_START_SECTION_\nAtitudinea sa fa\xc8\x9b\xc4\x83 de Avraham Ibn Ezra\n_START_PARAGRAPH_\nRamban era un adversar al lui Rabbi Avraham Ibn Ezra, care \xc8\x99i el era un comentator cu influen\xc8\x9b\xc4\x83 al Bibliei ebraice. El nu era de acord cu pozi\xc8\x9bia acestuia fa\xc8\x9b\xc4\x83 de Cabala \xc8\x99i mistica iudaic\xc4\x83. Totu\xc8\x99i, p\xc4\x83stra pentru Ibn Ezra un mare respect, a\xc8\x99a cum se vede \xc3\xaen introducerea la comentariul s\xc4\x83u la cele cinci c\xc4\x83r\xc8\x9bi ale Torei.\n_START_SECTION_\nLa Ierusalim\n_START_PARAGRAPH_\nMoshe Ben Nahman a p\xc4\x83r\xc4\x83sit Aragonul \xc8\x99i a tr\xc4\x83it vreme de trei ani intr-un loc \xc3\xaen Castilia sau \xc3\xaen sudul Fran\xc8\x9bei._NEWLINE_\xc3\x8en anul 1267, c\xc4\x83ut\xc3\xa2nd refugiu \xc3\xaen \xc8\x9b\xc4\x83rile islamice din fa\xc8\x9ba persecu\xc8\x9biior din partea bisericii catolice,. el a plecat la Ierusalim._NEWLINE_El a \xc3\xaenfiin\xc8\x9bat acolo, \xc3\xaen Ora\xc8\x99ul Vechi, o sinagog\xc4\x83, care exist\xc4\x83 p\xc3\xa2n\xc4\x83 \xc3\xaen zilele noastre, numindu-se \xe2\x80\x9eSinagoga Ramban\xe2\x80\x9d._NEWLINE_Restabilirea de c\xc4\x83tre Nahmanides a vie\xc8\x9bii comunitare evreie\xc8\x99ti la Ierusalim  (care a fost \xc3\xaentrerupt\xc4\x83 de crucia\xc8\x9bi) a fost un eveniment de seam\xc4\x83 \xc3\xaen istoria evreilor din Palestina ("\xc8\x9aara lui Israel"). \xc3\x8en anii urm\xc4\x83tori el s-a stabilit la Acra, fiind foarte zelos \xc3\xaen r\xc4\x83sp\xc3\xa2ndirea \xc3\xaenv\xc4\x83\xc8\x9b\xc4\x83turii iudaice a c\xc4\x83rui av\xc3\xa2nt sc\xc4\x83zuse \xc3\xaen \xc8\x9bar\xc4\x83. \xc3\x8en jurul lui s-a adunat un cerc de elevi, precum \xc8\x99i un public care venea chiar \xc8\x99i din provincii \xc3\xaendep\xc4\x83rtate, ca cel al Eufratului, pentru a-i auzi lec\xc8\x9biile. \xc3\x8entre cei veni\xc8\x9bi la prelegerile lui Nahmanides se num\xc4\x83rau chiar \xc8\x99i karai\xc8\x9bi, precum Aharon ben Yosef cel B\xc4\x83tr\xc3\xa2n, care va deveni mai t\xc3\xa2rziu una din cele mai mari autorit\xc4\x83\xc8\x9bi ale karaismului (de\xc8\x99i H.Graetz scrie c\xc4\x83 aceast\xc4\x83 informa\xc8\x9bie nu este veridic\xc4\x83)._NEWLINE_Pentru a \xc3\xaemprosp\xc4\x83ta interesul evreilor palestinieni \xc3\xaen textele biblice, Moshe Ben Nahman a scris cea mai important\xc4\x83 dintre scrierile sale, Comentariul la Tora. Cu toate c\xc4\x83 era \xc3\xaenconjurat de prieteni \xc8\x99i discipoli, el a resim\xc8\x9bit \xc3\xaen \xc8\x9aara Sf\xc3\xa2nt\xc4\x83 durerile dep\xc4\x83rt\xc4\x83rii de familie. \xe2\x80\x9eMi-am p\xc4\x83r\xc4\x83sit familia, mi-am abandonat casa. Acolo, \xc3\xaens\xc4\x83, l\xc3\xa2ng\xc4\x83 fiii mei \xc8\x99i fiicele mele, dulcii \xc8\x99i dragii mei copii, pe care i-am educat, \xc8\x9bin\xc3\xa2ndu-i pe genunchii mei, acolo mi-am l\xc4\x83sat sufletul.\xe2\x80\x9d _NEWLINE_\xc3\x8en cei trei ani de \xc8\x99edere \xc3\xaen \xc8\x9aara Sf\xc3\xa2nt\xc4\x83, Nahmanides a persistat \xc3\xaentr-o coresponden\xc8\x9b\xc4\x83 asidu\xc4\x83 cu \xc8\x9binuturile natale, oblig\xc3\xa2ndu-se s\xc4\x83 \xc3\xaent\xc4\x83reasc\xc4\x83 leg\xc4\x83turile dintre p\xc4\x83m\xc3\xa2nturile iberice \xc8\x99i \xc8\x9aara Israelului.  _NEWLINE_La scurt\xc4\x83 vreme dup\xc4\x83 ce a ajuns la Ierusalim, el a scris o scrisoare fiului s\xc4\x83u, Nahman, \xc3\xaen care a descris starea deplorabil\xc4\x83 a Ora\xc8\x99ului Sf\xc3\xa2nt, care avea \xc3\xaen acea vreme doar doi locuitori evrei - doi fra\xc8\x9bi. \xc3\x8en ultima sa epistol\xc4\x83 din Acra, el \xc8\x99i-a sf\xc4\x83tuit fiul s\xc4\x83 cultive umilin\xc8\x9ba, pe care o considera cea dint\xc3\xa2i dintre virtu\xc8\x9bi. \xc3\x8entr-alta, adresat\xc4\x83 celui de-al doilea fiu, care ocupa o pozi\xc8\x9bie oficial\xc4\x83 la curtea Castiliei, Nahmanides recomanda recitarea rug\xc4\x83ciunilor zilnice \xc8\x99i avertiza \xc3\xaempotriva \xe2\x80\x9eimoralit\xc4\x83\xc8\x9bii\xe2\x80\x9d.\n_START_SECTION_\nMoartea \xc8\x99i \xc3\xaenmorm\xc3\xa2ntarea sa\n_START_PARAGRAPH_\nMosher Ben Nahman a murit \xc3\xaen Palestina dup\xc4\x83 ce a \xc3\xaemplinit 77 ani. Locul unde se afl\xc4\x83 \xc3\xaengropat este un subiect disputat. Unii sus\xc8\x9bin c\xc4\x83 a fost \xc3\xaengropat la Haifa. Al\xc8\x9bii au afirmat c\xc4\x83,dup\xc4\x83 cererea sa, a fost \xc3\xaenhumat \xc3\xaen apropierea cl\xc4\x83dirii care g\xc4\x83zduie\xc8\x99te mormintele patriarhilor \xc8\x99i matriarhelor la Hebron._NEWLINE_Exact \xc3\xaen locul indicat \xc3\xaen cererea sa, sub a \xc8\x99aptea treapt\xc4\x83 a sc\xc4\x83ri\xc8\x9belor din dreapta sanctuarului, prin intermediul unui expert \xc3\xaen \xe2\x80\x9eRadiestezie\xe2\x80\x9d s-a detectat existen\xc8\x9ba unui mic morm\xc3\xa2nt subteran. Acesta a devenit uneori un loc de pelerinaj.  _NEWLINE_Alte tradi\xc8\x9bii sus\xc8\x9bin ca locul de ve\xc8\x99nicie al lui Nahmanides se g\xc4\x83se\xc8\x99te \xc3\xaentr-o pe\xc8\x99ter\xc4\x83 din Ierusalim, cunoscut\xc4\x83 ca Pe\xc8\x99tera lui Ramban.'